ما رأيك في طارق السويدان وأحمد الشقيري ؟


 بص يا سيدي: نمط المصلح والواعظ الاجتماعي نمط مهم ومفيد للمجتمعات، وهو في جانب منه تطوير لوظيفة القصاص القديمة، واستنبات إسلامي لنموذج الواعظ البروتستانتي الأمريكي.

هتلاقي تفاصيل أكثر في كتاب إسلام السوق ومحاضرتي التي ناقشت الكتاب فيها، وفصل الدعاة الجدد من كتاب اختلاف الإسلاميين.

المهم: وجهة نظري النمط ده مفيد جدا بشرط واحد: إن الواحد منهم يحافظ على منطقته ويجتهد إنه ما يعديهاش على قد ما يقدر.

هل ده بيحصل؟

الجواب: لأ.

ليه؟

((ما بيعرفش يوقفها))

(المصريين هيفهموا الاقتباس غالبا).

طبعا الشقيري لم يقع في هذا الخطأ إلا نادرا.

السويدان بيقع فيه كتير.

طيب باستثناء الخطأ ده هل فيه مشكلة تانية؟

نعم فيه شوية مشاكل جنبه، حتى لو فضل داخل إطاره لم يخرج منه، نفس الإطار فيه مشاكل ذاتية، لكن نفس المشاكل ممكن إصلاح آثارها السلبية عن طريق التوازنات التي يحدثها تفاعل الخطابات الأخرى معه، والمجتمعات في أزمنة النقص تحتاج لتنوع الخطابات بهذه الصورة، فيه حد هتنعكس عليه الآثار السلبية للخطابات دي، بس في النهاية البديل مش هيكون خطاب أكمل، هيكون خطاب أنقص، فبالتالي مضطر تتفهم الوضع وما تعارضوش بسخونة.

مش عارف قدرت أوصل الفكرة ولا لأ، بس الموضوع عاوز توضيح أكثر عموما.

الشيخ أحمد سالم .